
La Amsterdama Katedro estas kvaronjara retbulteno, kiu informas pri ĉiuj agadoj, rekte ligitaj 
al la speciala katedro pri Interlingvistiko kaj Esperanto ĉe la Universitato de Amsterdamo 
(UvA). Por la estraroj de Internacia Esperanto-Instituto (IEI) kaj de la LA de UEA Esperanto 
Nederland ĝi estas kvazaŭ perioda raporto pri la stato de institucio, kiun ili kune financas. La 
bulteno direktas sin al ĉiuj interesitoj en la Esperanto-movado, kiuj trovu en la enhavo 
stimulon por diskonigi la ekziston kaj la rolon de la katedro, kaj ideojn por sia propra 
informado pri Esperanto. 

Ci tiu dokumento estis aktualigita la 2an de aprilo 2009 kompare kun la versio de la 9a de 
januaro. 


La ĉefaj projektoj 

Instr-E La 3an de februaro komenciĝis la katedra kurso de Esperanto. Aliĝis 14 studentoj 
de diversaj fakoj, inter kiuj literaturscienco, teatroscienco, la angla kaj la rusa. Du 
studentinoj estas eksterlandaj: unu belga kaj unu bulgara. La kurso, kiu 
disvolviĝas en tre bona etoso, daŭros ĝis la fino de majo kaj finiĝos per du 
ekzamenaj sesioj je la 2a kaj 9a de junio. Gin sekvos, post la somera paŭzo, la jam 
planata kurso pri interlingvistiko. 

NTU-E Seninterrompe, kvankam ne tre prioritate, daŭras la projekto pri elnederlandaj 
pruntaĵoj, kiuj aperis neologisme aŭ prunttraduke en Esperanto. Post tralaboro de 
listo de senperaj pruntaĵoj de la nederlanda al la franca (el kiu lingvo eble 
plumigris iuj kandidatoj al Esperanto), nuntempe estas la vico de la germana, 
poste venos la angla kaj la rusa kaj fine estos esplorata la kampo de eventualaj 
rektaj transprenoj de Esperanto el la nederlanda. 

Estus tre bonvenaj pli da reagoj al miaj alvokoj por kunlaboro, aperintaj en Fen-X 
kaj en Horizontaal. La tuta projekto povus doni interesajn esplortaskojn por lokaj 
kluboj aŭ izolitaj membroj, posedantaj propran kolekton de libroj tradukitaj el la 
nederlanda au revuoj publikigitaj aŭ daŭre publikigataj en Nederlando aŭ 
Flandrujo. 

Krome 


• La memstudejo aŭ mediatheek de la universitato estas tiu komputildekorita salonaro en 
la Hooft-Domo de la Universitato de Amsterdamo (Spuistraat), kie studentoj povas 
memstare akiri aŭ refreŝigi sian konon de lingvoj laŭ sia elekto aŭ prefero. En februaro, 

Esperanto estis aldonita al la memstare lerneblaj lingvoj, kiuj limiĝas al la oficiale 
instruataj lingvoj en la universitato (al kiuj Esperanto apartenas de kelkaj jaroj). La 
universitato aĉetis po du ekzemplerojn de la modernaj bazaj lernolibroj de Stano 
Marĉek en la nederlanda kaj angla versioj kaj instalis la prononcmaterialon sur la 
komputilan servilon de la memstudejo, por ke ĝi estu paralele uzebla de multaj 
studentoj. 

• La 23an de marto, Maarten Hartman, studento pri Eŭropaj Studoj, ricevis de sia 
ekzamena komisiono permeson prepari magistran disertaĵon pri la temo ‘La politika kaj 
socia diskuto en Eŭropo pri dua, komuna lingvo por ĉiuj civitanoj - Ĉu estas pravigeble 
inkludi Esperanton en tiu ĉi diskuto?’ Kadre de sia magistra laboro, la studento aliĝis al 
la Esperanto-kurso. La magistriĝo devus okazi ĉirkaŭ aŭgusto-septembro de tiu ĉi jaro. 
Mentoros WJ kaj reprezentanto de la propra instituto de la studento. 

• Alia mentora tasko koncernas la studentinon Adi Bramasto, kiu estas preparanta sian 
bakalaŭran disertaĵon en politikaj sciencoj ĉe la universitato de Padjadjaran en 
Indonezio. Ŝi faras esploron pri la ‘Disvastigo de valoroj en la tutmonda Esperanton 
parolanta komunumo’ kaj estas aktive helpata de WJ kaj de pluraj diverskampaj 
aktivuloj en la movado (ekz. Corsetti, Dasgupta, Fiedler). 

• La kurslibro pri interlingvistiko (Svllabus ‘Inleiding in de Interlinguistiek’) estas 
aktualigata por adaptiĝi al la bezonoj de novtipa kurso, kiu estos kombino de prelegoj 
kaj de ‘seminarioj’ kaj kies celo estas pli firme ligi la studentojn al la kurso kaj 
pliaktivigi ilin per la asignado de konkretaj raportendaj esplortasketoj dum la kurso 
mem. 

• La 4an de septembro, je la 14:30 horo, okazos la inaŭgura parolado de la katedrulo pri 
interlingvistiko kaj Esperanto ĉe la Universitato de Amsterdamo. Gi estos publika 
evento en la aŭlo de la universitato. La teksto de la inaŭgura parolado (en la nederlanda 
lingvo) estos broŝurita de Amsterdam Universitv Press laŭ la norma formato, kiun la 
universitato uzas por siaj katedraj inaŭguroj, kaj estos havebla post la ceremonio. Pliaj 
informoj aperos en la venonta numero de tiu ĉi informilo. 


2 




